钦定古今图书集成/明伦汇编/氏族典/第116卷 > 《王圻续文献通考》 > 甄琛
## 钦定古今图书集成/明伦汇编/氏族典/第116卷 > 《王圻续文献通考》 > 甄琛

按《魏书甄琛传》：“琛字思伯，中山毋极人，汉太保邯后
也。少敏悟，闺门之内，兄弟戏狎，不以礼法自居。颇学
经史，称有刀笔，而形貌短陋，鲜风仪。举秀才，入都积
岁，颇以弈棋弃日，至乃通夜不止。手下苍头，常令秉
烛，或时睡顿，大加其杖，如此非一。奴后不胜楚痛，乃
白琛曰：‘郎君辞父母，仕宦京师，若为读书执烛，奴不
敢辞罪，乃以围棋日夜不息，岂是向京之意，而赐加
杖罚，不亦非理’。”琛惕然惭感，遂假书研习，闻见益优。
太和初，拜中书博士，迁谏议大夫。时有所陈，亦为高
祖知赏。转通直散骑侍郎，出为本州征北府长史。后
为本州阳平王颐卫军府长史。世宗践祚，以琛为中
散大夫、兼御史中尉，转通直散骑常侍，仍兼中尉，诏
参八座议事。寻正中尉，迁侍中，领中尉。琛俛眉畏避，
不能绳纠贵游，凡所劾治，率多下吏。于时赵修盛宠，
琛倾身事之。修奸诈事露，琛遂免归。始，琛以父母年
老，常求解官扶侍，故高祖授以本州长史。及贵达，不
复请归，至是乃还。供养数年，遭母忧，母服未阕，复丧
父。琛于茔兆之内，手种松柏，隆冬之月，负掘水木。乡
老哀之，咸助加力。十馀年中，坟成木茂。与弟僧林誓
以“同居没齿”，专事产业，躬亲农圃，时以鹰犬驰逐自
娱。朝廷有大事，犹上表陈情。久之，复除散骑常侍，领
给事黄门侍郎、定州大中正。大见亲宠，委以门下庶
事，出参尚书，入厕帷幄。卢昶败于胊山，诏琛驰驿检
按。迁河南尹，加平南将军，转太子少保，黄门如故。大
将军高肇伐蜀，以琛为使持节、假抚军将军，领步骑
四万为前驱都督。琛次梁州獠亭，会世宗崩，班师。高
肇既死，以琛、肇之党，不宜复参朝政，出为营州刺史，
加安北将军。岁馀，以光禄大夫李思穆代之，时年六
十五矣。遂停中山，久之乃赴洛。除镇西将军、凉州刺
史。寻征拜太常卿，仍以本将军出为徐州刺史。及入
辞肃宗，琛辞以老，诏除吏部尚书。未几，除征北将军、
定州刺史。衣锦昼游，大为称满，治体严细，甚无声誉。
崔光辞司徒之授也，琛与光书，外相抑扬，内实附会
也。光亦揣其意，复书褒美以悦之。征为车骑将军、特
进，又拜侍中。以其衰老，诏赐御府杖，朝直，杖以出入。
正光五年冬，卒。诏赠司徒、公、尚书左仆射，谥文穆。